Øve os på hinanden

«Øve os på hinanden» (norsk oversettelse: øve oss på hverandre) er en dansk synthpoplåt fra 2021 med duoen Fyr & Flamme. Den vant Dansk Melodi Grand Prix 2021 og var Danmarks bidrag til Eurovision Song Contest 2021 i Rotterdam i Nederland. Låten var det første danskspråklige Eurovision-bidraget på 24 år.

Om sangen 
Låten er komponert av Laurits Emanuel, som utgjør den ene halvdelen av Fyr & Flamme. Sangeren og skuespilleren Jesper Groth utgjør den andre halvdelen av duoen. Sangen ble utgitt på Universal 10. februar 2021 og var ett av åtte bidrag i Dansk Melodi Grand Prix 2021 lørdag 6. mars i DR Byen i København. Sangen vant til slutt finalen med 37 prosent av stemmene og ble Danmarks bidrag i Eurovision Song Contest 2021. 

Låten er en 80-tallsinspirert poplåt med bruk av el-trommer og synth. Ifølge duoen handler «Øve os på hinanden» om å forsøke og å tilgi hverandre når vi gjør feil. Sangen finner sted på et dansegulv, hvor en mann og en kvinne må prøve seg frem for å se hvilke trinn som fungerer. Ifølge duoen kan denne scenen brukes som et bilde på hvordan vi oppfører oss når vi skal imponere en annen, eller hvordan man enkelte ganger må justere kursen i livet når ting ikke går som planlagt.

Eurovision Song Contest 

«Øve os på hinanden» var Danmarks bidrag i Eurovision Song Contest 2021 i Nederland. Den deltok i semifinale 2 torsdag 20. mai i Rotterdam Ahoy. Sangen fikk 89 poeng og endte på ellevteplass i semifinalen og kvalifiserte seg ikke til finalen lørdag 22. mai. 

Sangen var det første danskspråklige Eurovision-bidraget på 24 år, og det var første gang Danmark opptrådte på dansk etter at språkkravet i Eurovision Song Contest ble fjernet i 1999. Forrige gang Danmark opptrådte på dansk, var med Kølig Kaj og «Stemmen i mit liv» i 1997. Duoen forklarte at sangen er skrevet etter «visse skandinaviske tradisjoner, og jeg kan ikke fatte hvordan vi skal kunne oversette den i det hele tatt. Så vi holder oss til dansk.»

Listeplasseringer

Utgivelseshistorikk

Referanser 

 

 

Danske sanger
Sanger fra 2021
Bidrag til Eurovision Song Contest 2021
Danmarks bidrag til Eurovision Song Contest